Politiet etterlyste eier av vær 800 meter fra Kongsgården. «Vi kjenner ikke til at det er noen gårder i umiddelbar nærhet»

Politiet hadde tilsynelatende glemt at Kongsgården ligger rundt 800 meter unna.

13. sep. 2018 19:45 Sist oppdatert 13. september 2018

Politiet ble torsdag kveld varslet av en forbipasserende om en vær som satt fast med hodet i et gjerde ved Frognerkilen.

I en Twitter-melding skriver politiet at de ikke kjenner til at det er noen gårder i umiddelbar nærhet. Det til tross for at Bygdøy kongsgård ligger rundt 800 meter i luftlinje fra Frognerkilen.

Flere Twitter-brukere responderte på politiets melding og foreslo Kongsgården.

I en oppdatert Twitter-melding skriver politiet at væren mest sannsynlig tilhører Bygdøy kongsgård, og at brannvesenet er varslet.

Da politiet ankom stedet var væren imidlertid forsvunnet.

– Væren hadde kommet seg løs før vi ankom stedet. Vi vet ikke hvor den befinner seg, eller hvem den tilhører, sier operasjonsleder Steinar Hausvik.